ব্রহ্মসংগীত
ব্রহ্মসংগীত হল ব্রাহ্মসমাজের উপাসনার নিমিত্ত রচিত ও গেয় আধ্যাত্মিক সঙ্গীত পদাবলি। ঊনবিংশ শতাব্দীর প্রথম ভাগ থেকে বিংশ শতাব্দীর মধ্যভাগ পর্যন্ত সময় ব্রহ্মসঙ্গীতের রচনাকাল। ‘ব্রহ্মসংগীত’ নামটি ব্রাহ্মসমাজ প্রতিষ্ঠাতা ও প্রথম ব্রহ্মসঙ্গীত রচয়িতা রাজা রামমোহন রায় প্রদত্ত। ১৮২৮ সালে রাজা রামমোহন তাঁর ও তাঁর কয়েকজন বন্ধুর রচিত গান নিয়ে প্রথম ‘ব্রহ্মসঙ্গীত’ নামক এক সঙ্গীত সংকলন প্রকাশ করেন। সাধারণ ব্রাহ্মসমাজ প্রকাশিত উক্ত গ্রন্থের পঞ্চদশ সংস্করণে গানের সংখ্যা ২০১৩।
বরানগর মঠ
১৯৬৩ সালের ২৫ জানুয়ারি রামকৃষ্ণ মিশনের সন্ন্যাসী স্বামী রামানন্দের তত্ত্বাবধানে বরানগরের স্থানীয় বাসিন্দারা "বরানগর মঠ সংরক্ষণ সমিতি" নামে একটি সোসাইটি স্থাপন করেন। বরানগর মঠের জমি সংরক্ষণ ও পুনর্গঠন করাই ছিল সমিতির উদ্দেশ্য। সেই সময় মূল মঠ এলাকার আশেপাশে অনেক বাড়ি, দোকান ও বস্তি গড়ে উঠেছিল। মঠে আদি জমির ওপর গড়ে ওঠা একটি বাগানের খানিকটা সমিতির দখলে আসে। এর পর সেখানে স্থানীয় গরিব বস্তিবাসীদের জন্য দাতব্য হোমিওপ্যাথি চিকিৎসাকেন্দ্র ও স্বামী বিবেকানন্দ দাতব্য কোচিং সেন্টার গড়ে ওঠে। ধীরে ধীরে সামাজিক পরিষেবামূলক কাজের পরিধি বৃদ্ধি পায়। গদাধর শিশু বিকাশ কেন্দ্র নামে একটি স্কুলও খোলা হয়। পরে একটি সাধারণ গ্রন্থাগার খুলে নিয়মিত ধর্মীয় বক্তৃতার আয়োজন করা হতে থাকে।